ตลาดหุ้นปี’54สดใส-ฝรั่งซื้อ
ตลาดหลักทรัพย์มองหุ้นปีหน้ายังไปได้ต่อ แต่เงินต่างชาติไหลเข้าน้อยกว่า หรือเท่ากับปีนี้ ชี้พีอีหุ้นไทยที่14-15 เท่า ยังไม่ฟองสบู่
9 ธ.ค. 2553

ตลาดหลักทรัพย์มองหุ้นปีหน้ายังไปได้ต่อ แต่เงินต่างชาติไหลเข้าน้อยกว่า หรือเท่ากับปีนี้ ชี้พีอีหุ้นไทยที่14-15 เท่า ยังไม่ฟองสบู่
นายยรรยง ไทยเจริญ ผู้อำนวยการสถาบันวิจัยเพื่อตลาดทุน ตลาดหลักทรัพย์แห่งประเทศไทย (ตลท.) เปิดเผยว่า ปีหน้าตลาดหุ้นไทยยังขยายตัวได้ต่อ เพราะแนวโน้มเงินทุนต่างชาติยังไหลเข้าตลาดหุ้นเกิดใหม่หรือกลุ่มเอเชียต่อจากสภาพคล่องที่ยังล้น ประกอบกับบริษัทจดทะเบียนไทย (บจ.) ยังมีความหลากหลายและแข็งแกร่งรองรับการขยายตัวได้ดีในปีหน้า
“เม็ดเงินต่างชาติที่จะไหลเข้ามาปีหน้าอาจจะน้อยหรือใกล้เคียงกับปีนี้ที่เข้ามาในตลาดหุ้นเกิดใหม่ประมาณ 8 หมื่นล้านเหรียญสหรัฐ และหุ้นไทยก็ได้อานิสงส์ไปด้วย อีกทั้งการที่ MSCI ได้เพิ่มน้ำหนักการลงทุนในหุ้นไทยเป็น 2.5% จะเป็นระดับที่ต่างชาติให้น้ำหนักการลงทุนเพิ่ม”
นอกจากนี้ มองว่าระยะกลาง-ระยะยาว 5-10 ปี ยังเชื่อว่าเม็ดเงินต่างชาติยังคงไหลเข้าตลาดหุ้นเกิดใหม่ต่อเนื่องจากที่กลุ่มประเทศนี้มีการบริโภคภายในและการขยายตัวเศรษฐกิจที่แข็งแกร่ง”
อย่างไรก็ตาม การที่ราคาปิดต่อกำไรต่อหุ้น (พี/อี) ของไทยอยู่ที่ 14-15 เท่า ยังเป็นระดับที่ไม่สูงมาก และยังไม่มีสัญญาณทำให้เกิดฟองสบู่ในหุ้นที่ชัดเจน
นายยรรยง กล่าวว่า ปัจจัยความเสี่ยงที่จะมีผลกระทบต่อการไหลเข้าของเม็ดเงิน มีทั้งปัจจัยภายในและภายนอก เช่น ทางการจีนออกมาตรการสกัดความร้อนแรงของเศรษฐกิจ ปัญหาหนี้สาธารณะของกลุ่มประเทศยุโรป ส่วนในประเทศคือ การจัดการและดูแลเสถียรภาพทางเศรษฐกิจให้ได้ท่ามกลางราคาสินค้าโภคภัณฑ์และอัตราเงินเฟ้อที่มีแนวโน้มปรับสูงขึ้น
สำหรับการซื้อขายหลักทรัพย์เดือน พ.ย. ปรับตัวดีขึ้นทั้งด้านดัชนีราคาและมูลค่าการซื้อขาย โดยดัชนีตลาดหลักทรัพย์ปิดที่ 1,005.12 จุด เพิ่มขึ้น 2.10% จากสิ้นเดือนก่อนหน้า และดีสุดในภูมิภาคแต่ต่างชาติขายสุทธิเป็นเดือนแรก 6,432 ล้านบาท หลังเป็นผู้ซื้อสุทธิติดต่อกัน5 เดือน 
นอกจากนั้น มูลค่าการซื้อขายหลักทรัพย์เฉลี่ยรายวัน (วอลุม) อยู่ที่ 4.2 หมื่นล้านบาท ซึ่งเป็นการทำสถิติสูงสุดนับตั้งแต่ตลาดหลักทรัพย์เปิดการซื้อขาย 
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์กิมเอ็ง (ประเทศไทย) เปิดเผยว่า บริษัทจะเสนอขาย DW 8 รุ่นใหม่ ซึ่งเป็นชนิด Call Warrants (สิทธิในการซื้อ) 
ทั้งนี้ DW ทั้ง 8 ตัวประกอบด้วย KBAN42CA, SCB42CA, BAY42CA, PTTA42CA, TOP42CA, PTTC42CA, PTT42CB และ BANP42CB